এসেক্সের যুব ক্রিকেট পদ্ধতিতে টপলির অংশগ্রহণ ঘটে। ২০১১ মৌসুমে এসেক্সের পক্ষে প্রথম-শ্রেণীর ক্রিকেটে কেমব্রিজ বিশ্ববিদ্যালয়ের বিপক্ষে তার অভিষেক ঘটে। কেন্টের বিপক্ষে অভিষেক কাউন্টি চ্যাম্পিয়নশীপে সুন্দর ক্রীড়ানৈপুণ্য প্রদর্শন করেন তিনি। খেলার দ্বিতীয় ইনিংসে ৫/৪৬ লাভ করেন তিনি। পরবর্তী খেলায় মিডলসেক্সের বিপক্ষে প্রথম ইনিংসে ৫/৬৪ পান। 

মে, ২০১১ সালে এক বছরের চুক্তিতে পেশাদারী পর্যায়ে এসেক্সের সদস্য হন। ঐ মাসে ক্লাইডেসডেল ব্যাংক ৪০ প্রতিযোগিতায় ইউনিকর্নসের বিপক্ষে লিস্ট এ ক্রিকেটে অভিষেক ঘটে তার। রবিন লেটকে আউট করে প্রথম উইকেটের সন্ধান পান তিনি।

মৌসুমের মাঝামাঝি সময়ে কাউন্টি ক্রিকেট থেকে দূরে সরে আসেন ও গ্রীষ্মকালীন পরীক্ষায় অংশগ্রহণের প্রস্তুতি নেয়ার জন্য রয়্যাল হসপিটাল স্কুলে ফিরে যান। তবে এ সময়েই ইংল্যান্ড অনূর্ধ্ব-১৯ দলের পক্ষে খেলার জন্য তার আমন্ত্রণবার্তা এসে হাজির হয়। দক্ষিণ আফ্রিকা অনূর্ধ্ব-১৯ দলের বিপক্ষে খেলার জন্য যুবদের একদিনের আন্তর্জাতিক সিরিজে অংশগ্রহণ করেন তিনি।

আগস্টে এসেক্সে ফিরে যান ও দুইটি লিস্ট এ ক্রিকেট এবং নয়টি প্রথম-শ্রেণীর খেলায় অংশ নেন। প্রথম-শ্রেণীর খেলোয়াড়ী জীবন চমৎকারভাবে শুরু করেন। ২৩.৫৫ গড়ে ৩৪ উইকেট দখল করেন তিনি। সাবেক ইংরেজ অধিনায়ক মাইকেল ভনের সুনজরে আসেন ও তিনি মন্তব্য করেন যে, টপলি ভবিষ্যতের টেস্ট ক্রিকেটার হিসেবে সুনাম কুড়াবেন।

কাউন্টি ক্রিকেট
ব্যক্তিগত জীবন
প্রারম্ভিক জীবন
আন্তর্জাতিক ক্রিকেট